## Odluka o usklađivanju naknada plaća u svezi s pravom na prekvalifikaciju ili dokvalifikaciju i naknada plaća u svezi s pravom na zaposlenje od 1. siječnja 1998.

### NN 74/1998 (26.5.1998.), Odluka o usklađivanju naknada plaća u svezi s pravom na prekvalifikaciju ili dokvalifikaciju i naknada plaća u svezi s pravom na zaposlenje od 1. siječnja 1998.

# **REPUBLIČKI FOND MIROVINSKOG I INVALIDSKOG OSIGURANJA SAMOSTALNIH PRIVREDNIKA HRVATSKE**

Na temelju članka 3. stavka 1. i članka 4. Zakona o usklađivanju mirovina
i drugih novčanih primanja iz mirovinskog i invalidskog osiguranja, te
upravljanja fondovima mirovinskog i invalidskog osiguranja ("Narodne novine",
broj 20/97.), članka 1. i 5. Pravilnika o usklađivanju mirovina i drugih
novčanih primanja iz mirovinskog i invalidskog osiguranja ("Narodne novine",
broj 66/97.) i članka 6. točke 13. Statuta Republičkog fonda mirovinskog
i invalidskog osiguranja samostalnih privrednika Hrvatske ("Narodne novine",
br. 58/90., 21/92., 116/93., 23/95. i 24/97.), Upravni odbor Republičkog
fonda mirovinskog i invalidskog osiguranja samostalnih privrednika Hrvatske,
na sjednici održanoj, 23. ožujka 1998. donosi

## **ODLUKU**

### **O USKLAĐIVANJU NAKNADA PLAĆA U SVEZI S PRAVOM NA PREKVALIFIKACIJU ILI DOKVALIFIKACIJU I NAKNADU PLAĆA U SVEZI S PRAVOM NA ZAPOSLENJE OD 1. SIJEČNJA 1998.**

1. Naknade plaća u svezi s pravom na prekvalifikaciju ili dokvalifikaciju
i naknade plaća u svezi s pravom na zaposlenje (članak 52. stavak 1. toč.
1. i 2. Zakona o mirovinskom i invalidskom osiguranju) u daljnjem tekstu
- naknade, koje osigurava i isplaćuje Republički fond mirovinskog i invalidskog
osiguranja radnika Hrvatske, koje su ostvarene do 31. prosinca 1996. i
naknade ostvarene 1. siječnja 1997. do 30. prosinca 1997. i usklađene od
1. lipnja 1997. za 3,3% prema Odluci o usklađivanju naknada plaća u svezi
s pravom na prekvalifikaciju i dokvalifikaciju i naknada plaća u svezi
s pravom na zaposlenje od 1. lipnja 1997. ("Narodne novine", broj 76/97)
od 1. srpnja 1997. za 0,4% prema Odluci o usklađivanju naknada plaća u
svezi s pravom na prekvalifikaciju ili dokvalifikaciju i naknada plaće
u svezi s pravom na zaposlenje od 1. srpnja 1997. ("Narodne novine", broj
114/97) usklađuju se od 1. siječnja 1998. za 1,2%.

2. Naknade iz točke 1. ove odluke, ostvarene do 31. prosinca 1997.,
a koje nisu usklađene za 3,3% i za 0,4% usklađuju se, od dana ostvarivanja
prava, za 4,958%.

3. Kao osnovica za usklađivanje naknada prema točki 1. ove odluke, služi
svota naknade koja je invalidu rada temelj za isplatu na dan 31. prosinca
1997., a kao osnovica za usklađivanje naknade, prema točki 2., uzima se
svota naknade koja je invalidu rada temelj za isplatu na dan ostvarivanja
prava na naknadu.

4. Usklađivanje naknada iz točke 1. i 2. ove odluke obavit će se po
službenoj dužnosti, bez donošenja rješenja.

5. Ova odluka stupa na snagu idućega dana, od dana objave u "Narodnim
novinama", a primjenjuje se od 1. siječnja 1998.

Klasa: 142-13/98-01/1834
Urbroj: 342-99-01/98-7
Zagreb, 23. ožujka 1998.

Predsjednik
Upravnog odbora Republičkog fonda
mirovinskog i invalidskog osiguranja
samostalnih privrednika Hrvatske
**dr. sc. Đuro Njavro,** v. r.

Odluka, NN 74/1998-949